
FORSLAG TIL EUROPA-PARLAMENTETS AFGØRELSE
om den foreslåede udnævnelse af Lucian Romașcanu til hvervet som medlem af Revisionsretten
(C10‑0010/2025 – 2025/0801(NLE))
(Høring)
Europa-Parlamentet,
–	der henviser til artikel 286, stk. 2, i traktaten om Den Europæiske Unions funktionsmåde, der danner grundlag for Rådets høring af Parlamentet (C10‑0010/2025),
–	der henviser til forretningsordenens artikel 133,
–	der henviser til betænkning fra Budgetkontroludvalget (A10‑0000/2025),
A.	der henviser til, at Rådet ved skrivelse af 12. februar 2025 hørte Parlamentet om udnævnelsen af Lucian Romașcanu til hvervet som medlem af Revisionsretten;
B.	der henviser til, at Parlamentets Budgetkontroludvalg derefter foretog en bedømmelse af Lucian Romașcanus papirer, især på baggrund af de krav, der er fastsat i artikel 286, stk. 1, i traktaten om Den Europæiske Unions funktionsmåde; der endvidere henviser til, at udvalget i forbindelse med denne bedømmelse modtog et curriculum vitae fra Lucian Romașcanu samt dennes svar på det fremsendte spørgeskema;
C.	der henviser til, at udvalget den 18. marts 2025 afholdt en høring med Lucian Romașcanu, som efter en indledende redegørelse besvarede spørgsmål fra udvalgets medlemmer;
1.	afgiver positiv/negativ udtalelse om Rådets forslag om udnævnelse af Lucian Romașcanu til medlem af Revisionsretten;
2.	pålægger sin formand at sende denne afgørelse til Rådet og til orientering til Revisionsretten samt til Den Europæiske Unions øvrige institutioner og medlemsstaternes revisionsorganer.

[bookmark: _Toc193110073]BILAG 1: CURRICULUM VITAE FOR LUCIAN ROMAȘCANU
HVEM ER JEG?
Gift, to børn
Politiker med stor parlamentarisk og regeringsmæssig erfaring samt omfattende tidligere erfaringer i den private sektor.
Solid erfaring med at arbejde med offentlige og europæiske midler i de offentlige stillinger, jeg har bestridt: minister, senator eller leder af en højere administrativ territorial enhed.
UDDANNELSE OG ERHVERVSUDDANNELSE
[ 2000 – 2002 ] MBA i ledelse (Executive MBA) 
University of Washington, Seattle/ASEBUSS Bukarest 
By: Bukarest | Land: Rumænien:
[ 1986 – 1991 ] Bachelor 
Akademiet for økonomiske studier 
By: Bukarest | Land: Rumænien: 
ERHVERVSERFARING
[ 28/10/2024 – nu ] Formand 
Distriktsrådet i Buzău 
By: Buzău | Land: Rumænien 
•	Ikke nominelt valgt hverv
•	Administrativ koordinering af distriktet Buzău, 404 000 indbyggere og 87 administrative territoriale enheder
•	Årligt budget – over 100 mio. EUR 
[ 21/12/2016 – 27/10/2024 ] Senator 
Det rumænske senat 
By: Bukarest | Land: Rumænien 
Forskellige hverv i det rumænske parlament:
•	Formand for kultur- og medieudvalget
•	Formand for det rumænske parlaments delegation til Den Parlamentariske Forsamling for Organisationen for Sikkerhed og Samarbejde i Europa (OSCE)
•	Leder af det socialdemokratiske partis senatorer
[ 11/2021 – 06/2023 ] Kulturminister 
Rumæniens regering 
By: Bukarest | Land: Rumænien 
• Årligt budget – over 300 mio. EUR 

[ 06/2017 – 01/2018 ] Kulturminister 
Rumæniens regering 
By: Bukarest | Land: Rumænien 
• Årligt budget – over 270 mio. EUR
[ 2015 – 2016 ] Ledelsesrådgiver for bestyrelsesformanden 
Rumæniens nationale fjernsyn 
By: Bukarest | Land: Rumænien 
•	100 % statsejet
•	5 TV-kanaler
•	Årlig omsætning på 67 mio. EUR
•	2 450 ansatte
[ 2012 – 2015 ] Administrerende direktør 
Dogan Media International 
By: Bukarest | Land: Rumænien 
•	Tyrkisk kapital
•	Årlig omsætning på 20 mio. EUR
•	Over 400 ansatte
•	32 % vækst i indtægter på årsbasis
[ 2009 – 2012 ] Direktør 
Cancan Média 
By: Bukarest | Land: Rumænien 
•	Årlig omsætning på 8 mio. EUR
•	140 ansatte
•	12 % vækst i indtægter på årsbasis
[ 2006 – 2009 ] Administrerende direktør 
Ringier Romania 
By: Bukarest | Land: Rumænien 
•	Schweizisk kapital
•	Årlig omsætning på 30 mio. EUR
•	240 ansatte
[ 2004 – 2006 ] Administrerende direktør 
Best Print Services 
By: Bukarest | Land: Rumænien 
•	Årlig omsætning på 10 mio. EUR
•	110 ansatte
•	Finansieringsforhandlinger, tilsyn med investeringsprogrammer
•	Udformning og gennemførelse af ERP
•	18 % vækst i indtægter på årsbasis
[ 2002 – 2004 ] Direktør 
HL Display Romania 
By: Bukarest | Land: Rumænien 
•	Schweizisk kapital
•	Startupvirksomhed
•	Årlig omsætning på 1 mio. EUR
•	5 ansatte
•	Ansvarlig for resultatopgørelsen
•	Budgettering, indtægts- og omkostningskontrolansvar

[ 1999 – 2002 ] Salgsdirektør 
Ringier Romania 
By: Bukarest | Land: Rumænien 
•	Schweizisk kapital
•	Koordinering af salgshold (14 personer)
•	Udarbejdelse af salgsstrategi, planlægning, fastsættelse af salgsmål 
•	Salgspræsentationer leveret til mediebureauer, nøglekunder Kontraktforhandling
[ 1997 – 1999 ] Salgsdirektør 
MediaPro Holding 
By: Bukarest | Land: Rumænien 
•	Tilrettelæggelse og harmonisering af salgsstrukturerne for de forskellige selskaber i koncernen
•	Udarbejdelse af salgsstrategi, planlægning, fastsættelse af salgsmål 
•	Salgspræsentationer leveret til mediebureauer, nøglekunder; ansvarlig for forhandling af salgsbudgetter, gennemgribende omstrukturering af salgsstrukturen for 16 forskellige virksomheder
[ 1993 – 1997 ] Landerepræsentant 
Amorim Irmaos 
By: Bukarest | Land: Rumænien 
•	Startupvirksomhed
•	Årlig omsætning på 4 mio. EUR
•	Opbygning af tilstedeværelsen på det rumænske marked, opnåelse og fastholdelse af en førende position (markedsandel på 90 %)
[ 1991 – 1993 ] Account manager 
Vinexport Trading Co. 
By: Bukarest | Land: Rumænien 
•	Koordinering af eksporten til nederlandske, canadiske og israelske markeder
•	Deltagelse i forhandlinger, overvågning af leverancer, udarbejdelse af eksportdokumenter.
FORVALTNINGS- OG LEDELSESEVNER 
Teamleder, god forhandler 
•	god koordinering af teams
•	præcis identifikation og afgrænsning af kompetencer og hierarkier, multitasking med fokus på detaljer
•	analytisk, men også handlings- og resultatorienteret
•	meget gode kommunikations- og præsentationsevner
•	stærke forhandlingsevner med forskellige typologier eller kulturer
KOMMUNIKATIONSEVNER OG SOCIALE KOMPETENCER 
Fremragende kommunikator, tilpasningsdygtig og vedholdende 
•	fremragende interpersonelle færdigheder og kommunikationsfærdigheder i forskellige miljøer, koordinering og motivation af teams af forskellig størrelse
•	engageret, selvstændigt initiativ, dynamisk, vedholdende, tilpasningsdygtig, hurtig tilegnelse af nye oplysninger fra forskellige felter
SPROGKUNDSKABER 
Modersmål: Rumænsk 
Andre sprog 
Engelsk 
LYTTEFÆRDIGHED C2 LÆSEFÆRDIGHED C2 SKRIVEFÆRDIGHED C2 
MUNDTLIG FREMSTILLING C2 SAMTALEFÆRDIGHED C2 
Fransk
LYTTEFÆRDIGHED B2 LÆSEFÆRDIGHED B2 SKRIVEFÆRDIGHED B1 
MUNDTLIG FREMSTILLING B1 SAMTALEFÆRDIGHED B1 
Niveauer: A1 og A2: Elementær sprogbruger B1 og B2: Uafhængig sprogbruger C1 og C2: Kvalificeret sprogbruger
DIGITALE FÆRDIGHEDER 
Mine digitale færdigheder 
Særdeles god beherskelse af Microsoft Office (Word, Excel, Outlook) | Erfaren bruger af computer og internet | Enterprise-Resource-Planning-Software (ERP) | Gennemførelse af forandringsledelse: fra organisatoriske ændringer til lanceringen af CRM 
KØREKORT 
Motorcykler:	 A
Personbiler: 	B
HOBBYER OG INTERESSER 
Ivrig, passioneret for sport og musik 

Spørgeskema til kandidater til hvervet som medlem af Revisionsretten
Erhvervserfaring
1.	Angiv venligst Deres erhvervserfaring inden for offentlige finanser, enten i forbindelse med budgetplanlægning, budgetgennemførelse/-forvaltning eller budgetkontrol/-revision. 
	A:
	Som leder i den private sektor
i.	foreslog, forhandlede, godkendte og kontrollerede jeg budgetter på tocifrede millionbeløb i euro i de forskellige virksomheder, jeg var leder for.

	Som senator i det rumænske parlament:
i.	drøftede, ændrede og godkendte jeg otte af Rumæniens årlige budgetter med alle de aktiviteter, der er involveret i denne omstændelige proces
ii.	modtog, analyserede og var jeg involveret i at ændre, godkende eller forkaste budgetterne for de institutioner, der er direkte under tilsyn af det rumænske senat – bl.a. Rumæniens nationale TV-station, Rumæniens nationale radio, det rumænske kulturinstitut, det audiovisuelle råd
iii.	var jeg involveret i beslutninger på højeste niveau under større kriser, herunder pandemien og energikrisen, hvor de budgetmæssige konsekvenser og kontrollen med beslutninger var en central prioritet.

	Som kulturminister:
i.	analyserede jeg tidligere års budgetter og drog konklusioner om de tidligere budgetters performance og gennemførte korrigerende foranstaltninger, hvor det var nødvendigt
ii.	udarbejdede jeg de årlige budgetter, forhandlede dem med finansministeriet og fremlagde dem for det rumænske parlament – kulturministeriets årlige budget er på ca. 300 mio. EUR
iii.	førte jeg tilsyn med gennemførelsen af de årlige budgetter, både med hensyn til performance og lovlighed
iv.	arbejdede jeg tæt sammen med Rumæniens overordnede revisionsorgan om alle aspekter af deres aktiviteter vedrørende mit ministerium.

	Som formand for distriktet Buzău:
i.	analyserede jeg de foregående års budgetter for at gøre det muligt for mig at drage konklusioner om distriktets økonomiske performance og derefter udarbejde budgetjusteringer for den næste periode
ii.	udarbejdede jeg budgettet for 2025 og overvågede distriktrådgivernes godkendelse heraf – det årlige budget er på ca. 110 mio. EUR.
2.	Hvad er de vigtigste resultater, De har opnået i Deres arbejdsliv?
	A: I betragtning af omfanget af dette spørgeskema vil jeg nævne nogle af de resultater, jeg har opnået på de finansielle og budgetmæssige områder:
i.	I mit første mandat som minister lykkedes det mig at øge Kulturministeriets budget med 47 % og føre tilsyn med en gennemførelsesgrad på mere end 98 %, uden nogen afkræftende erklæring fra Rumæniens overordnede revisionsorgan.
ii.	Som leder af gruppen af det socialdemokratiske partis senatorer var jeg en central aktør i forhandlingerne og den rettidige og vellykkede afstemning om Rumæniens årlige budgetter.
iii.	Som medlem af det rumænske parlament under covid-19-krisen var jeg sammen med mine kolleger i stand til – gennem de nødvendige parlamentariske beslutninger – at sikre alle de ressourcer, som staten havde brug for til at bekæmpe pandemien, og følge op på den måde, hvorpå ressourcerne blev tildelt og brugt. 
3.	Hvilke erhvervserfaringer har De inden for internationale multikulturelle og flersprogede organisationer eller institutioner beliggende uden for Deres hjemland?
	A:
i.	I den private sektor arbejdede jeg i ledende stillinger for multinationale selskaber, hvor jeg samarbejdede med forskellige kulturer i de organisationer, jeg arbejdede for. 
ii.	Som medlem af det rumænske parlament og udvalgsformand var jeg konstant involveret i aktiviteter inden for parlamentarisk diplomati med repræsentanter for forskellige lande og kulturer. Som formand for det rumænske parlaments delegation til Organisationen for Sikkerhed og Samarbejde i Europa (OSCE) deltog jeg i møder, drøftelser og forhandlinger med repræsentanter fra mere end 50 medlemslande. 
iii.	Som minister havde jeg mulighed for at have en fuld international dagsorden med møder og forhandlinger med kolleger fra forskellige lande og kulturer.
4.	Er der blevet meddelt decharge for de forvaltningsopgaver, De tidligere har varetaget, hvis disse var omfattet af en sådan procedure?
	A: De opgaver, som jeg har varetaget indtil nu, har ikke skullet underkastes en sådan procedure.
5.	Hvilke af Deres tidligere stillinger skyldes politiske udnævnelser? 
	A: I de sidste otte år af min karriere var jeg i offentlig tjeneste efter parlamentsvalg eller lokale valg, og jeg blev udnævnt to gange til kulturminister. Alle stillinger blev varetaget som medlem af det socialdemokratiske parti (PSD).
6.	Hvad er de tre vigtigste beslutninger, som De har været med til at træffe i Deres karriere?
	A: Med en karriere, der strækker sig over årtier, har der været flere vigtige beslutninger, der har gjort en forskel, og som jeg er stolt af. Jeg vil nævne tre af dem, som er relevante for de tre vigtigste kapitler i min hidtidige karriere, i den private sektor, regeringen og parlamentet:
i.	En af mine vigtige beslutninger, som jeg traf i mine år som leder i den private sektor, var den gennemgribende omstrukturering af den afdeling, jeg var ansvarlig for i Ringier Romania, og som resulterede i, at avis- og magasintitlerne i min portefølje tegnede sig for 50 % af koncernens omsætning og næsten 100 % af koncernens overskud.
ii.	Som kulturminister lykkedes det mig at omstrukturere og strømline budgettet med henblik på at afsætte 270 % flere midler til indenlandske kulturprojekter end i det foregående år.
iii.	Som senator og gruppeleder støttede jeg, forhandlede i udvalgene og skaffede stemmerne for regeringens investeringsprogrammer, herunder projekter under genopretnings- og resiliensfaciliteten, som udgjorde næsten 7 % af Rumæniens BNP i 2024.
Uafhængighed
7.	I henhold til traktaten skal Revisionsrettens medlemmer udføre deres hverv i "fuldkommen uafhængighed". Hvordan vil De opfylde dette krav i forbindelse med udførelsen af Deres kommende hverv? 
A: Hvis jeg bliver godkendt som medlem af Revisionsretten, forpligter jeg mig til at udføre mine opgaver i fuldkommen uafhængighed og med de højeste etiske standarder i Den Europæiske Unions og de europæiske borgeres almene interesse og under fuld overholdelse af traktaternes bestemmelser og Revisionsrettens forretningsorden. Jeg vil fuldt ud overholde bestemmelserne i adfærdskodeksen for Revisionsrettens medlemmer og overholde de etiske principper, der er nedfældet heri: hæderlighed, uafhængighed, objektivitet, kompetence, professionel adfærd, fortrolighed, gennemsigtighed, værdighed, engagement, loyalitet, tilbageholdenhed og kollegialitet. 
Jeg vil hverken søge eller modtage instrukser fra nogen regering, nogen institution, noget andet organ eller nogen anden organisation. Samtidig vil jeg afholde mig fra enhver handling, der er uforenelig med mine fremtidige opgaver, og stræbe efter at foregå med et godt eksempel ved min personlige adfærd. Selv efter ophøret af mit hverv forpligter jeg mig til at sikre fortrolighed af oplysninger og overholde reglerne om udnævnelser og fordele.
I denne rolle vil jeg sikre, at Revisionsrettens uafhængighed beskyttes strengt, og at mine opgaver udføres med integritet, upartiskhed og et stærkt engagement i de højeste standarder for offentlig tjeneste.
8.	Har De eller Deres nærmeste (forældre, søskende, registreret partner/ægtefælle, børn) forretningsmæssige eller økonomiske interesser eller andre forpligtelser, som kunne være uforenelige med Deres fremtidige hverv? 
	A: Hverken jeg eller noget medlem af min familie har forretningsmæssige eller økonomiske interesser, der kan give anledning til en interessekonflikt med de opgaver og ansvarsområder, der er forbundet med hvervet som medlem af Den Europæiske Revisionsret.
9.	Vil De være villig til at oplyse Revisionsrettens formand om alle Deres finansielle og øvrige interesser og offentliggøre dem? 
	A: Ja, jeg er parat til at offentliggøre alle de ønskede oplysninger og afgive en interesseerklæring i overensstemmelse med Den Europæiske Revisionsrets adfærdskodeks og etiske retningslinjer for at sikre fuldstændig gennemsigtighed og ansvarlighed.
10.	Er De involveret i nogen verserende retssager? I bekræftende fald bedes De redegøre nærmere herfor. 
	A: Nej, jeg er ikke involveret i nogen verserende retssager.
11.	Har De et politisk hverv eller et politisk mandat? Hvis ja, på hvilket niveau? Har De varetaget et politisk hverv inden for de seneste 18 måneder? I bekræftende fald bedes De redegøre nærmere herfor.
	A: Ja, jeg er i øjeblikket leder af det socialdemokratiske partis organisation i distriktet Buzău og partiets nationale talsmand for alle spørgsmål.
12.	Er De indstillet på at træde tilbage fra en post, De er valgt til, eller at opgive et hverv, som indebærer forpligtelser i et politisk parti, hvis De udnævnes til medlem af Revisionsretten?
	A: Ja – uden tøven. Hvis jeg bliver medlem af Revisionsretten, vil jeg afslutte min politiske karriere.
13.	Hvordan vil De behandle tilfælde af alvorlige uregelmæssigheder eller endog svig og/eller korruptionssager, der involverer personer fra Deres hjemland?
	A: Hvis en sådan sag opstår, vil jeg behandle den på samme måde som alle andre tilfælde af svig i enhver anden medlemsstat med størst mulig uafhængighed og integritet og anlægge en fuldstændig upartisk, objektiv, saglig og professionel tilgang.
	Opretholdelse af upartiskhed og integritet, respekt for retsstatsprincippet, nøje overholdelse af etablerede politikker, regler og procedurer og sikring af retfærdighed og ligebehandling er alle afgørende for, at alle institutioner kan fungere effektivt og bevare EU-borgernes tillid.
Varetagelse af hvervet
14.	Hvad er efter Deres opfattelse de vigtigste kendetegn ved en forsvarlig økonomisk forvaltningskultur i en offentlig tjeneste? Hvordan kan Revisionsretten være med til at styrke den?
A: Inden for de rammer, der er fastsat i finansforordningen, forstås forsvarlig økonomisk forvaltning som budgetgennemførelse i overensstemmelse med de tre principper: 
i)	sparsommelighed
ii)	produktivitet
iii)	effektivitet.
Offentlige midler skal anvendes til almenvellet og overholde de grundlæggende principper om gennemsigtighed og ansvarlighed, som er de to centrale søjler i god forvaltning. 
Jeg er overbevist om, at gennemsigtighed, retfærdighed og ansvarlighed, også med fokus på performance, bør ses som de vigtigste elementer i gennemførelsen af disse principper og fremme af en forsvarlig økonomisk forvaltningskultur i den offentlige forvaltning, og disse har været retningsgivende elementer i både min karriere i den private og den offentlige sektor. 
Desuden kræver den udfordrende kontekst, vi står over for, at vi alle gør vores yderste for at genopbygge og styrke borgernes tillid til offentlige institutioner og beslutningsprocesser på nationalt og europæisk plan. I den forbindelse ser jeg merværdi ved en flerstrenget tilgang, der har til formål at sikre, at korrekt budgetplanlægning ledsages af etisk styring og gennemsigtig rapportering efterfulgt af en grundig kontrol- og ansvarlighedsproces, der understøttes af en klar og proaktiv kommunikationsindsats i hver af disse faser. Jeg ser ikke mindst fordele ved at indarbejde tidlig risikoanalyse og risikobegrænsning i alle de faser, der er beskrevet ovenfor, for at sikre de bedst mulige resultater.
	Revisionsretten spiller en vigtig rolle med hensyn til at bidrage til at skabe en professionel økonomisk forvaltningskultur og sikre dens bæredygtighed i alle EU-institutioner. Revisionsretten fremsætter anbefalinger og overvåger gennemførelsen heraf, hvilket begge er centrale aktiviteter i forbindelse med ovennævnte rolle. Identifikation af bedste praksis og fremsættelse af revisionsanbefalinger er afgørende for at styrke en forsvarlig økonomisk forvaltning. Desuden kan Revisionsrettens betydelige moralske autoritet bidrage til at inspirere til en mere gennemsigtig og ansvarlig regnskabspraksis i hele EU.
	Revisionsretten spiller også en vigtig rolle med hensyn til at forenkle de lovgivningsmæssige rammer og administrative procedurer, hvor det er relevant, bidrage til en effektiv økonomisk forvaltning og fremme de nødvendige reformer. EU har brug for enklere procedurer med mindre bureaukrati, og Revisionsretten kan spille en afgørende rolle i Europas forenklingsdagsorden.
15.	I henhold til traktaten skal Revisionsretten bistå Parlamentet ved udøvelsen af dets kontrolbeføjelser i forbindelse med gennemførelsen af budgettet. Hvordan vil De forbedre samarbejdet mellem Revisionsretten og Europa-Parlamentet yderligere (navnlig dets Budgetkontroludvalg) med henblik på både at styrke det offentlige tilsyn med de generelle udgifter og sikre mest valuta for pengene?
A: Som kommende medlem af Revisionsretten forsikrer jeg om mit engagement i at opbygge et forhold baseret på åbenhed, gennemsigtighed, gensidig tillid og effektivitet mellem Europa-Parlamentet – navnlig dets Budgetkontroludvalg (CONT) – og Revisionsretten. Da vi stadig er i begyndelsen af den nuværende institutionelle og lovgivningsmæssige cyklus, mener jeg, at vi fra begge sider er nødt til at arbejde på yderligere at styrke forbindelsen mellem de to institutioner og fremme en kultur med konstant samarbejde mellem CONT-udvalget og Revisionsretten. Hvis jeg bliver godkendt, vil jeg gerne forsikre om min fulde åbenhed over for dialog og forslag til, hvordan Revisionsrettens bidrag til støtte for beslutningsprocessen i CONT-udvalget kan forbedres og styrkes, således at Parlamentet kan udøve sin demokratiske kontrol effektivt, navnlig når det udøver sine kontrolbeføjelser over gennemførelsen af budgettet. I betragtning af den nuværende vanskelige regionale og internationale kontekst kan jeg ikke i tilstrækkelig grad understrege betydningen af at beskytte EU-budgettet – både på EU-plan og nationalt plan – og jeg er klar over, at dette er en stor bekymring for dette Parlament og navnlig for CONT-udvalget. 

Ved at arbejde sammen kan vi sikre, at alle EU's udgifter afholdes på en lovlig og ansvarlig måde med fokus på EU's og dets borgeres interesser.
	Eftersom medlemmerne af Europa-Parlamentet repræsenterer EU-borgernes interesser direkte, er det desuden afgørende at indarbejde deres perspektiver for at sikre, at Revisionsrettens arbejde fortsat er relevant for de udfordringer, som EU-borgerne står over for, samtidig med at Revisionsretten opretholder fuld uafhængighed i sit arbejde.

16.	Hvilken merværdi mener De, at forvaltningsrevisioner tilfører, og hvordan bør resultaterne heraf indarbejdes i forvaltningsprocedurerne?

A: Juridisk-kritiske revisioner, finansielle revisioner og forvaltningsrevisioner supplerer hinanden. Juridisk-kritiske revisioner efterprøver, om aktiviteter og programmer er i overensstemmelse med gældende retlige og reguleringsmæssige krav, mens forvaltningsrevisioner undersøger, om disse aktiviteter og programmer er blevet gennemført optimalt.

I forbindelse med gennemførelsen af den nuværende flerårige finansielle ramme for 2021-2027 har Revisionsretten allerede anbefalet fremtidssikring af EU's finansiering af klimatilpasning som led i EU's strategi for økonomisk vækst, hvilket har konsekvenser for EU's konkurrenceevne både internt og eksternt. Dette bidrog til at opbygge en resultatorienteret tilgang og sikre, at finansielle beslutninger omsættes korrekt til effektive foranstaltninger og løsninger til gavn for EU-borgerne. 

Med udgangspunkt i denne model kan der overvejes yderligere foranstaltninger for at støtte en korrekt opfølgning af effektiviteten af udgifterne til EU's mål for konkurrenceevne på grundlag af forvaltningsrevision, under hensyntagen til behovet for at tage EU's overordnede udviklingsmål i betragtning.
	Ud fra samme logik kan et stærkere fokus på performance vise sig at være nyttigt til støtte for Kommissionens nye mål vedrørende forenkling og ansvarlighed, også for så vidt angår offentlige udbudsprocedurer. I forbindelse med performancebaserede evalueringer kan der også tages hensyn til de administrative omkostninger i medlemsstaterne og i erhvervslivet. Forvaltningsrevision giver fremadrettet indsigt og undersøger, om processerne fungerer effektivt med henblik på at nå de fastsatte mål.
I betragtning af den forventede øgede kompleksitet af EU's finansielle instrumenter bliver ansvarlighed for og sporbarhed af EU-midler endnu vigtigere, også som en forudsætning for den performancebaserede model, der skal tages i betragtning i Revisionsrettens fremtidige bestræbelser samt i forholdet til de andre EU-institutioner med budgetansvar – navnlig Europa-Kommissionen og Europa-Parlamentet.
	Når det er sagt, skal vi altid bestræbe os på at fremsætte anbefalinger, der er både relevante og praktiske, og som den reviderede enhed klart kan forstå og tilslutte sig, navnlig på det passende ledelsesniveau med kompetence til at gennemføre dem optimalt med hensyn til tid, omkostninger og ressourcer.

[bookmark: _Hlk191053189][bookmark: _Hlk191055576]17.	Hvordan kan samarbejdet mellem Revisionsretten, de nationale revisionsorganer og Europa-Parlamentet (Budgetkontroludvalget) om revisionen af EU's budget forbedres?
	A: På nuværende tidspunkt kan jeg ikke give et endeligt svar, da jeg endnu ikke har vurderet sagen ud fra hverken Budgetkontroludvalgets eller Revisionsrettens perspektiv. Det vil være afgørende at få praktisk erfaring i Revisionsretten for at kunne danne sig et velinformeret billede.
	Det står imidlertid klart, at samarbejdet mellem Revisionsretten og de nationale revisionsorganer, jf. artikel 287, stk. 3, i traktaten om Den Europæiske Unions funktionsmåde, er afgørende for en effektiv budgetkontrol. I forbindelse med delt forvaltning er det særlig vigtigt at udnytte de nationale revisorers ekspertise. 	
	Ved at indgå i en åben dialog med budget- og lovgivningsmyndighederne, de nationale overordnede revisionsorganer (OR'erne) og andre interessenter styrker institutionen sin relevans og indflydelse.

Både Europa-Parlamentet (gennem CONT-udvalget) og de nationale revisionsorganer, der rapporterer til de nationale parlamenter, er centrale interessenter for Revisionsretten med et fælles mål om at beskytte EU-budgettet og sikre optimal anvendelse af EU-skatteydernes penge. I den forbindelse bør Revisionsretten fortsætte med at dele sine relevante beretninger med de nationale revisionsorganer og andre institutioner for at holde dem underrettet om sine aktiviteter og formidle sine anbefalinger på relevante politikområder.

Jeg mener derfor, at en velorganiseret og gennemsigtig udveksling af oplysninger, en stærk forståelse af hver parts behov og effektive samarbejdsordninger er afgørende for succes. Alle foranstaltninger, der træffes, skal overholde de retlige rammer for samarbejdet og sikre både forpligtelsen til at arbejde i god tro og Revisionsrettens og de nationale revisionsorganers uafhængighed.
Desuden vil jeg tilskynde til en direkte struktureret dialog mellem Kontaktkomitéen og Europa-Parlamentets Budgetkontroludvalg med regelmæssige udvekslinger om god praksis og indhøstede erfaringer, effektiv budgetgennemførelse og -kontrol, forvaltning, gennemsigtighed og ansvarlighed. Desuden mener jeg, at fælles risikoanalyser også kan være en del af denne mere strukturerede dialog, en fælles forståelse af udfordringer og specifikke risici i hele EU og udveksling af oplysninger om, hvordan disse kan håndteres. 
I sidste ende spiller Europa-Parlamentet også en vigtig rolle med hensyn til at øge bevidstheden om Revisionsrettens arbejde og EU's budgetkontrolsystem blandt deres vælgere. Medlemmerne af Europa-Parlamentet bør også hjælpe revisionsmyndighederne i deres respektive medlemsstater med bedre at forstå de udfordringer, de står over for i forbindelse med udførelsen af deres opgaver.
18.	Hvordan vil De forbedre Revisionsrettens rapportering yderligere med henblik på at give Europa-Parlamentet alle nødvendige oplysninger om nøjagtigheden af de data, som medlemsstaterne fremsender til Kommissionen?
[bookmark: _Hlk191053177]A: Rapportering af høj kvalitet er hovedsagelig baseret på kvaliteten af de leverede data. Revisionsrettens evaluering og rapportering afhænger af kvaliteten af de leverede data, navnlig eftersom de støtter Europa-Parlamentet i at konsolidere sine budgetbeslutninger. 
I betragtning af, at europæiske statistikker er offentlige goder, og med udgangspunkt i den nuværende forordning om europæiske statistikker, er det i den forbindelse vigtigt i dialog med Europa-Kommissionen og de øvrige institutioner at analysere, hvordan det nuværende system kan forbedres for at fokusere på nye datakilder, nye teknologier og indsigt, der genereres af den digitale tidsalder, for at sikre, at de leverede data afspejler de nye udfordringer og økonomiske realiteter med henblik på at understøtte begrundelsen for EU's beslutninger og politiske mål.
Man bør altid huske på, at Revisionsretten selv har begrænsede ressourcer og skal bruge dem bedst muligt til at rapportere om sit arbejde.
Øvrige spørgsmål
19.	Vil De trække Deres kandidatur tilbage, hvis Parlamentet afgiver en negativ udtalelse om Deres udnævnelse til medlem af Revisionsretten?
A: Som tidligere medlem af det rumænske parlament og tidligere udvalgsformand har jeg fuld respekt for Europa-Parlamentets afgørelser. Hvis der blev rejst tvivl om min integritet eller uafhængighed, ville jeg naturligvis efter drøftelser med min medlemsstat overveje at trække mit kandidatur tilbage. Jeg vil også nøje overveje Budgetkontroludvalgets synspunkter og drøftelser vedrørende områderne faglig forbedring og handle i overensstemmelse hermed. 
Eftersom jeg blev udpeget af den rumænske regering, og da det fremgår af proceduren i henhold til TEUF, at Rådet træffer den endelige afgørelse, mener jeg, at den korrekte fremgangsmåde vil være en fuldstændig procedure, der respekterer alle involverede institutioner.

